Predkladacia správa
Návrh nariadenia vlády, ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické predradníky žiarivkových zdrojov svetla sa predkladá na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. a tiež na základe § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky
Týmto nariadením sa do slovenského právneho poriadku transponuje Smernica Európskeho parlamentu a rady č. 2000/55/ES z 18. septembra 2000 o požiadavkách na energetickú účinnosť predradníkov pre žiarivkové osvetlenie. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen Svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti v oblasti elektrických predradníkov žiarivkových zdrojov svetla.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Nariadenie vlády nebude mať svojim obsahom nároky na štátny rozpočet čo potvrdilo Ministerstvo financií Slovenskej republiky listom č. p. 14515/2002-81 z 26. júla 2002. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie, nakoľko zaistí bezpečnejšie výrobky na trhu.
Predkladaný materiál nebol prerokovávaný v Rade hospodárskej a sociálnej dohody Slovenskej republiky, pretože toto prerokovanie, vzhľadom na obsahové zameranie návrhu nie je potrebné.
Predkladaný návrh bol zaslaný na medzirezortné pripomienkové konanie, oslovených bolo 41 subjektov, 10 subjektov svoje stanovisko nezaslalo, bez pripomienok bolo stanovisko 18 subjektov a pripomienky uplatnilo 13 subjektov. Zásadné pripomienky k návrhu vznesené neboli a ostatné pripomienky boli zapracované do textu návrhu nariadenia vlády Slovenskej republiky. Návrh sa preto predkladá bez rozporov. Legislatívna rada vlády Slovenskej republiky prerokovala návrh dňa 27. augusta 2002 a všetky jej pripomienky boli zapracované.